গত সোমবার কোতয়ালী থানায় ফাতেমা নিজে বাদি হয়ে স্বামী মাহবুবুর রহমান চৌধুরী ও শ্বাশুড়ী মইরমুন নেছাকে আসামী করে একটি মামলা দায়ের করেছেন। ফাতেমা স্থানীয় লিডিং  ইউনিভার্সিটির ইংরেজী বিভাগের পঞ্চম সেমিস্টারের ছাত্রী।    ফাতেমার অভিযোগ, গোলাপগঞ্জ উপজেলার হেতিমগঞ্জ এলাকার মছকাপুর গ্রামের মুহিবুর রহমান চৌধুরীর আমেরিকা প্রবাসী পুত্র মাহবুবুর রহমান চৌধুরীর সাথে গত ৮ জুন তার বিবাহ সম্পন্ন হয়। বিয়ের পর মাহবুব তাকে ঘরে উঠাতে নানা অজুহাত ও যৌতুক দাবি করে।    গত ১৭ জুন তাদের বিবাহোত্তর প্রীতিভোজ অনুষ্ঠানের আয়োজন করা হয়। ফাতেমার পরিবারের পক্ষ থেকে বিয়েতে স্বর্ণালংকারসহ আট লক্ষাধিক টাকার মালামাল প্রদান করা হয় । সে জানায়, আনুষ্ঠানিকভাবে তাকে নগরীর কাজীটুলায় (শাপলা কুটির)  মাহবুবের বাসায় নিয়ে যাওয়ার পর যৌতুক হিসেবে আরো কিছু মালামাল দাবি করা হয়।    গত ৮ জুলাই রাতে তার স্বামী আমেরিকা চলে যাওয়ার কথা বলে যৌতুকের মালামালের পরিবর্তে তাকে ২ লাখ টাকা প্রদানের জন্য চাপ সৃষ্টি করে। এতে সে অপরাগতা প্রকাশ করলে মাহবুব উত্তেজিত হয়ে তাকে গালিগালাজ করতে থাকে এবং এক পর্যায়ে পেটে লাথি মেরে মাটিতে ফেলে দেয়। এ সময় মাহবুব ফাতেমার গলা চেপে ধরে তাকে শ্বাসরোধ করে হত্যার চেষ্টা চালায়।  এক পর্যায়ে মাহবুবের মা মইরমুননেছা লোহার হাতাবেড়ি গরম করে ফাতেমার দুই হাতের কব্জির উপরে ছ্যাকা  দিলে সে অজ্ঞান হয়ে পড়ে। পরদিন সকালে তার জ্ঞান ফিরলে সে ফোনে এই ঘটনা তার আত্মীয় স্বজনদের জানায়। তারা তাকে উদ্ধার করে ওসমানী হাসপাতালে নিয়ে যান। বর্তমানে ফাতেমা সেখানে ৬ নম্বর ওয়ার্ডে চিকিৎসাধীন। মামলা দায়েরের পর পুলিশ আসামীদের গ্রেফতারের লক্ষ্যে অভিযান অব্যাহত রেখেছে।